**Proiect de Ordonanță a Guvernului pentru modificarea Ordonanței de urgență a Guvernului nr. 77/1999 privind unele măsuri pentru prevenirea incapacității de plată,**

**În temeiul art. 108 din Constituția României, republicată, și al art. 1 pct. I poz. 9 din Legea nr. 183/2018 privind abilitarea Guvernului de a emite ordonanțe**

**Art. I**

Ordonanța de urgență a Guvernului nr. 77/1999 privind unele măsuri pentru prevenirea incapacității de plată, publicată în Monitorul Oficial al României, Partea I nr. 256 din 04 iunie 1999, **aprobată cu modificări prin Legea nr. 211/2001, cu modificările ulterioare** , se modifică după cum urmează:

**1. Articolul 2 se modifică și va avea următorul cuprins:**

„Art. 2 Persoanele juridice cu sediul în România, indiferent de forma de organizare și de tipul de proprietate au obligația de a întocmi situația privind facturile restante mai mari de 10000 lei individual sau cumulat 10000 lei pe același creditor/debitor și mai vechi de 30 de zile de la emiterea facturii sau de la scadență, dacă scadența este clar specificată, către orice creditor, respectiv de la orice debitor, persoană juridică, după caz, cu sediul în România, care va cuprinde:

 a) elemente de identificare a calității de debitor:

 1. denumirea, sediul social și codul de identificare fiscală;

 2. denumirea, sediul social și codul de identificare fiscală ale creditorului;

 3. numărul, data emiterii, scadență, dacă este clar specificată, valoarea și soldul facturii ce urmează să fie plătită creditorului;

 4. datele de contact oficiale, inclusiv adresa oficială de email;

 b) elemente de identificare a calității de creditor:

 1. denumirea, sediul social și codul de identificare fiscală;

 2. denumirea, sediul social și codul de identificare fiscală ale debitorului;

 3. numărul, data emiterii, scadență, dacă este clar specificată, valoarea şi soldul facturii ce urmează să fie încasată de la debitor”;

 4. datele de contact oficiale, inclusiv adresa oficială de email” .

**2. Alineatul (2) al articolului 3 se modifică și va avea următorul cuprins:**

“(2) Situația prevăzută la alin. 1 se actualizează de către persoanele juridice, la intervale de cel mult 30 de zile”.

**Art. II**

(1) În termen de 30 de zile de la data intrării în vigoare a prezentei ordonanțe se aprobă prin hotărâre a Guvernului, organizarea și funcționarea Centrului de Pregătire pentru Personalul din Industrie Bușteni, denumit în continuare CPPI.

(2) Coordonarea activității CPPI este asigurată de ministrul economiei. În exercitarea atribuțiilor sale, ministrul economiei este sprijinit de un Consiliu de Administrație format din 5 membri care trebuie să aibă experiență de minim 10 ani în domeniile: tehnic, economic sau juridic.

(3) Membrii Consiliului de Administrație primesc o indemnizație lunară stabilită prin ordin al ministrului economiei, al cărui cuantum nu poate depăși 20 % din salariul de bază al directorului general al CPPI.

(4) Desemnarea și revocarea membrilor Consiliului de Administrație se realizează prin ordin al ministrului economiei.

(5) Consiliul de Administrație are următoarele atribuții principale:

1. avizează și propune aprobarea și modificarea bugetului de venituri și cheltuieli al CPPI;
2. aprobă Regulamentul de organizare și funcționare al CPPI;
3. aprobă raportul anual de activitate al CPPI.;
4. supraveghează și îndrumă activitatea CPPI, în vederea ducerii la îndeplinire a strategiilor și direcțiilor de acțiune aprobate;

(6) Conducerea CPPI este asigurată de către directorul general numit în condițiile legii prin ordin al ministrului economiei. Directorul general este președintele Consiliului de Administrație.Art. III

În termen de 30 de zile de la data intrării în vigoare a prezentei ordonanțe, se aprobă prin hotărâre de Guvern, normele metodologice de aplicare a Ordonanței de urgență a Guvernului nr. 77/1999 privind unele măsuri pentru prevenirea incapacității de plată, aprobată cu modificări prin Legea nr. 211/2001, cu modificările și completările ulterioare.

**PRIM MINISTRU**

**Viorica DĂNCILĂ**